《歌风台》
明代·沈明臣

汉帝初平四海回，《大风歌》激楚声哀。彭城王气千年足，芒砀寒云万里开。

父老只知亭长去，山河都属沛公来。故乡欢饮无多日，泗水依然绕旧台。

作者简介：浙江鄞县人，字嘉则。诸生。偕徐渭为胡宗宪幕僚。有诗名，即兴作铙歌十章，援笔立就，为宗宪激赏。后宗宪以严党下狱死，为之讼冤。继往来吴楚闽粤间。卒年七十余。歌诗约七千余首，有《丰对楼诗选》、《荆溪唱和诗》、《吴越游稿》。